Tidligere i år kunne Ingeniøren bemærke, at Danmark som det eneste land i Helcom-samarbejdet, modarbejdede de planer, der er blevet forelagt i forbindelse med at beskytte 69 truede arter i Østersøen og Kattegat.

Det var tilbage i marts, at Danmark blev stemplet som det sorte får i samarbejdet, der foruden Danmark tæller landene Estalnd, Finland, Letland, Litauen, Polen, Rusland, Sverige og Tyskland.

Det seneste delegationsmøde blev afholdt 14. december i Helsinki, og her viste Danmark sig igen fra sin dårlige side, da Danmark direkte truede med at sabotere samarbejdet. Det skriver miljøorganisationen Oceana i en pressemeddelelse på deres hjemmeside.

Sammen med miljøorganisationen Coalition Clean Baltic (CCB) er Oceana vred over, at Danmark underminerer planerne om at genoprette miljøet i Østersøen.

Konkret går anklagerne på, at Danmark som det eneste land ikke vil samarbejde for at sikre et bedre miljø i Østersøen, hvilket den europæiske direktør for Oceana, Lasse Gustavsson, finder yderst respektløst.

»Danmark underminerer den internationale process, der har til formål at sikre en sund Østersø. Danmark kæmper med næb og klør for at blive fritage for de forpligtelser, aftalen indeholder,« forklarer han.

Danmark komplicerer fremtidigt samarbejde

Efter intense interventioner fra de andre medlemmer af samarbejdet, der fastholdt deres forpligtelser til processen, indvilligede Danmark til syvende og sidst i et kompromis, så forhandlingerne kunne fortsætte.

Holas II Et projekt igangsat i 2014, af Østersølandene, der har til hensigt at dokumentere den overordnede tilstand af økosystemerne sundhed i Østersøen.

Med kompromiset forbeholder Danmark sig ret til at se bort fra konklusionerne fra Holas II og dermed sikre sig, at EU ikke kan holde Danmark ansvarlig.

Danmarks udspil mod initiativet bringer ligeledes gennemførelsen af andre aftaler vedrørende genoprettelse af miljøet i Østersøen i fare, mener Oceana. Ifølge miljøorganisation komplicerer Danmarks manglende vilje til at samarbejde det for andre Helcom-medlemmerne, hvis de ønsker at implementere det arbejde, der ligger bag, i EU-direktiver.

Det lykkedes ikke umiddelbart at få en kommentar fra SVANA, der hører under Miljø- og Fødevareministeriet.